GUNKUL บวก 2.39% นิวไฮในรอบ5เดือน ลุ้นกำไร Q4 โตหลังบุ๊ครายได้จ่ายไฟราว 600 ลบ.
GUNKUL บวก2.39% นิวไฮในรอบ5เดือน คาดนลท.เข้าเก็งกำไรงบฯ Q4 โตหลังบุ๊ครายได้จ่ายไฟราว 600 ลบ. ล่าสุด ณ เวลา 14.58 น. อยู่ที่ 4.28 บาท บวก 0.10 บาท หรือ 2.39% สูงสุดที่ 4.30 บาท ต่ำสุดที่ 4.20 บาท ด้วยมูลค่าซื้อขาย 164.75 ล้านบาท ด้าน โบรกฯ แนะซื้อ ชูเป้า 4.90 บ. ชี้ Laggard กลุ่ม
29 พ.ย. 2560

ผู้สื่อข่าวรายงานว่า ราคาหุ้น บริษัท กันกุลเอ็นจิเนียริ่ง จำกัด (มหาชน) หรือ GUNKUL ล่าสุด ณ เวลา 14.58 น. อยู่ที่ 4.28 บาท บวก 0.10 บาท หรือ 2.39% สูงสุดที่ 4.30 บาท ต่ำสุดที่ 4.20 บาท ด้วยมูลค่าซื้อขาย 164.75 ล้านบาท ขณะที่ดัชนีตลาดหุ้นไทยโดยรวมบวก 0.37%

ทั้งนี้ราคาหุ้น GUNKUL ปรับตัวขึ้นสูงสุดในรอบ 5 เดือน นับตั้งแต่ราคาหุ้นอยู่ที่ 4.30 บาท เมื่อวันที่ 2 มิ.ย.60 โดยคาดว่าเป็นผลมาจากนักลงทุนเข้าซื้อเก็งกำไร หลังผลการดำเนินงานมีแนวโน้มปรับตัวขึ้นต่อเนื่องจากการทยอยจ่ายไฟฟ้าเข้าระบบตามแผน
โดย บล.เคจีไอ ระบุในบทวิเคราะห์ แนะนำ GUNKUL ให้ราคาเป้าพื้นฐาน 4.9 บาท ประเมินราคาหุ้น Laggard หุ้นกลุ่มโรงไฟฟ้า ขณะที่แนวโน้มผลการดำเนินงานคาดจะเริ่มดีขึ้นจากไตรมาสก่อน ตั้งแต่ไตรมาส 4/60 จนถึง 2/61
ทั้งนี้เป็นผลจากการทยอย COD โรงไฟฟ้าตามแผน คือ โรงไฟฟ้าพลังงานลม จ.นครราชสีมา 60MW ในไตรมาส 4/60 และอีก 50MW ใน ไตรมาส 1/61 รวมทั้งโซลาร์ฟาร์มที่ญี่ปุ่น 31.8MW ในไตรมาส 1/61
ด้าน นายสมบูรณ์ เอื้ออัชฌาสัย กรรมการผู้จัดการ GUNKUL เปิดเผยว่า ไตรมาส 4/60 คาดว่าจะมีผลประกอบการดีกว่าไตรมาส 3/60 และจะเป็นไตรมาสที่มีผลประกอบการดีที่สุดของปี โดยมองว่าช่วงโค้งสุดท้ายของปีจะเป็น High Season ของโครงการพลังงานลม ทำให้มีกำลังการผลิตเพิ่มขึ้น คิดเป็นสัดส่วนโครงสร้างกำไรโดยจากธุรกิจโซลาร์ฟาร์ม 70% และธุรกิจพลังงานลม 30%
ขณะเดียวกัน บริษัทมีงานในมือที่รอรับรู้รายได้ (Backlog) จากงานประเภท EPC Renewable Energy Project ทั้งหมด 1.5 พันล้านบาท โดยในช่วงที่เหลือของปี 60 บริษัทจะมีการทยอยรับรู้ฯ เข้ามาราว 500-600 ล้านบาท และในปีหน้าบริษัทฯมีแผนจะเข้าประมูลงานใหม่เพิ่มอีก 2.6-2.7 พันล้านบาท ได้แก่ โครงการวางเคเบิลใต้น้ำ 2.4 พันล้านบาท และโครงการอื่นๆราว 200-300 ล้านบาท ซึ่งจะทยอยประกาศผลตั้งแต่ต้นปีหน้า
อย่างไรก็ตามเพื่อการเติบโตอย่างมีเสถียรภาพของรายได้และกำไร กลุ่มบริษัทตั้งเป้าปี 63 จะมีสัญญาซื้อขายไฟฟ้า (PPA) ในมือเพิ่มเป็น 1,000 เมกะวัตต์ (MW) จากสิ้นปี 60 ที่คาดว่าจะมี PPA ไม่น้อยกว่า 530 เมกะวัตต์ ซึ่งปัจจุบันบริษัทมี PPA อยู่ในมือแล้วประมาณ 489 เมกะวัตต์
โดยภายในปี 60 บริษัทคาดว่าจะได้รับสัญญาซื้อขายไฟฟ้าเพิ่ม ทั้งนี้อยู่ในระหว่างการเจรจาเพื่อลงทุนในโรงไฟฟ้าที่ต่างประเทศ โดยจะได้ข้อสรุปภายในไตรมาส 4/60